[{"text_idx": "#000001", "text": "Mae mwy na 2,800 o weithwyr wedi bod yn rhan o ddatblygiad cam un Bae Copr ers i'r gwaith adeiladu gychwyn yn o\u0302l yn 2019."}, {"text_idx": "#000002", "text": "Gyda\u2019i gilydd, maen nhw wedi gwneud gwerth 722,000 awr o waith, a dengys y ffigurau y daw 77% o\u2019r gweithwyr o Gymru."}, {"text_idx": "#000003", "text": "Mae ardal cam un Bae Copr sy\u2019n werth \u00a3135m yn cynnwys Arena Abertawe sydd a\u0302 lle i 3,500 o bobl, y parc arfordirol 1.1. erw, y bont newydd dros Oystermouth Road, lleoedd newydd ar gyfer busnesau hamdden a lletygarwch a chyfleusterau parcio newydd."}, {"text_idx": "#000004", "text": "Cyngor Abertawe sy\u2019n datblygu\u2019r ardal, gyda chefnogaeth y rheolwr datblygu, RivingtonHark. Bydd y gwaith i adeiladu\u2019r ardal, dan arweiniad Buckingham Group Contracting, yn cael ei orffen yn ddiweddarach yn y flwyddyn, a bydd yr arena\u2019n agor ei drysau\u2019n gynnar yn 2022."}, {"text_idx": "#000006", "text": "Amcangyfrifir y bydd yr arena, unwaith y bydd yn weithredol, yn cynhyrchu 467 o swyddi amser llawn yn Abertawe pan fydd swyddi anuniongyrchol a gre\u0308ir mewn sectorau fel y gwasanaethau adeiladau a bwyd a diod hefyd yn cael eu cynnwys."}, {"text_idx": "#000007", "text": "Mae un o fusnesau Abertawe, The Secret Hospitality Group, wedi ymrwymo i redeg bwyty a chaffi ym mharc arfordirol Bae Copr, a fydd yn cynhyrchu mwy fyth o swyddi i bobl leol. Bydd y busnes hefyd yn ymuno a\u0302\u2019r bwytai eraill yn ei grw\u0302p drwy gael gafael ar ei holl gynnyrch o fewn 10 milltir i Abertawe."}, {"text_idx": "#000008", "text": "Bydd Cyngor Abertawe hefyd yn cyflogi rhagor o Geidwaid Canol y Ddinas i weithio yn ardal y parc arfordirol."}, {"text_idx": "#000010", "text": "\u201cMae\u2019r miloedd o weithwyr adeiladu sydd wedi bod ar y safle drwy gydol y pandemig wedi hybu busnesau lleol ar adeg heriol iawn oherwydd yr arian maent wedi bod yn ei wario ar fwyd, diod a llety, ond bydd cannoedd yn rhagor o swyddi amser llawn yn dilyn ym Mae Copr. Yn ogystal a\u0302 swyddi\u2019r arena, bydd y rhain hefyd yn cynnwys swyddi i\u2019w creu gan denantiaid y cynllun nad ydynt wedi cael eu cyhoeddi eto."}, {"text_idx": "#000011", "text": "\u201cBydd datblygiad cam un Bae Copr yn werth \u00a317.1m y flwyddyn i economi Abertawe. Drwy ddenu miloedd yn rhagor o bobl i ganol y ddinas, bydd yn cefnogi\u2019n busnesau lleol ymhellach, wrth greu rhagor o fuddsoddiad a swyddi.\u201d"}, {"text_idx": "#000012", "text": "Dywed y Cyng. Stewart hefyd fod miloedd o swyddi eraill ar eu ffordd i Abertawe, yn ogystal a\u0302r rhai a gynhyrchir gan gam un Bae Copr."}, {"text_idx": "#000014", "text": "\u201cYchydig wythnosau\u2019n o\u0302l, cyhoeddom ein partner datblygu sector preifat o ddewis \u2013 Urban Splash \u2013 i wneud gwaith gwerth \u00a3750m i drawsnewid sawl safle allweddol yn Abertawe, gan gynnwys safle Gogledd Abertawe Ganolog ar draws y ffordd i\u2019r Arena lle mae gennym gynlluniau ar gyfer hwb sector cyhoeddus. Bydd y cynlluniau hyn yn cyfuno i greu 10,000 yn rhagor o swyddi diogel yn Abertawe, a bydd gwaith adeiladu\u2019n dechrau cyn bo hir ar y datblygiad swyddfa newydd yn 71/72 Ffordd y Brenin a fydd yn darparu lle ar gyfer 600 o swyddi eraill.\u201d"}, {"text_idx": "#000016", "text": "Bydd datblygwr ar gyfer cam dau Bae Copr a nifer o safleoedd eraill yn Abertawe yn cael eu penodi yn ddiweddarach eleni fel rhan o fenter Adfywio Abertawe."}, {"text_idx": "#000018", "text": "Cofrestrwch ar gyfer ein cylchlythyrau e-bost i gael y newyddion a\u2019r wybodaeth ddiweddaraf am ddatblygiadau Bae Copr"}]